[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 12.10.2007

COM(2007) 597 окончателен

СЪОБЩЕНИЕ НА КОМИСИЯТА ДО СЪВЕТА

относно участието на Европейската общност в Петата министерска конференция за опазването на горите в Европа (Варшава, 5 — 7 ноември 2007 г.)

СЪОБЩЕНИЕ НА КОМИСИЯТА ДО СЪВЕТА

относно участието на Европейската общност в Петата министерска конференция за опазването на горите в Европа (Варшава, 5 — 7 ноември 2007 г.)

Следващата министерска конференция за опазването на горите в Европа ще се проведе във Варшава на 5, 6 и 7 ноември 2007 г. Над 40 европейски държави, сред които всички държави-членки на ЕС, ще участват в конференцията, която се организира съвместно от Полша и Норвегия.

От 1990 г. насам бяха проведени четири министерски конференции за опазването на горите в Европа. Първата министерска конференция за опазването на горите в Европа, проведена през декември 1990 г. в Страсбург, бе посветена до голяма степен на наблюдението и опазването на горите, както и на въпроси, свързани с изследването на горите.

На Втората министерска конференция, проведена през юни 1993 г. в Хелзинки, бяха разгледани главно устойчивото развитие на горите, съхранението на биологичното разнообразие в горите и взаимовръзката между горите и климата в държавите от Централна и Източна Европа. На Третата министерска конференция, проведена през юни 1998 г. в Лисабон, основният акцент бе върху социално-икономическите аспекти на горското стопанство в Европа, критериите и показателите за устойчиво управление на горите и съхранението на биологичното и ландшафтно разнообразие на горите.

Накрая, Четвъртата министерска конференция за опазването на горите в Европа, проведена през април 2003 г. във Виена, обърна внимание основно на включването на устойчивото управление на горите в по-широкия контекст на устойчивото развитие.

На тези четири конференции Комисията бе упълномощена от Съвета да участва от името на Европейската общност и да подпише заключителните актове редом с държавите-членки.

Както и предишните три конференции, Петата министерска конференция за опазването на горите в Европа е крачка напред към изпълнението, по отношение на горите в Европа, на различните ангажименти, поети на Конференцията на Обединените нации за околната среда и развитието, която се проведе в Рио де Жанейро през 1992 г., в това число Конвенцията за биологичното разнообразие, Конвенцията за борба с опустиняването и Рамковата конвенция за изменение на климата, както и ангажиментите, поети наскоро на Световната среща на върха за устойчиво развитие, проведена в Йоханесбург през 2002 г.

Конференцията във Варшава ще се спре на следните теми:

- гори, дървен материал и енергетика;

- гори и вода.

Планирано е на министрите да бъде предоставена обща декларация и две резолюции, свързани съответно с гореспоменатите теми. Независимо от това, че предложената декларация и резолюции няма да имат статут на конвенция, съответните подробни текстове могат да имат някакво въздействие върху мерките, които участниците в конференцията ще предприемат.

Освен това е планирано на министрите да бъдат предоставени две изявления, които да се приемат с консенсус, относно организирането на Общоевропейска седмица на горите през 2008 г. и въпроси, свързани с горските пожари.

Ресорните служби на Комисията участваха активно в подготвителния етап на тази конференция при изготвянето на юридически необвързващите декларация и резолюции.

Участието на Общността като такава в конференцията е препоръчително, дори необходимо, с оглед на следното:

- конференцията е свързана с изпълнението на европейско ниво на поетите международни ангажименти, не само от държавите-членки, но и от Европейската общност;

- като страна, подписала резолюциите от Страсбург, Хелзинки, Лисабон и Виена, Европейската общност участва директно в тяхното продължение и изпълнение;

- с резолюциите от Страсбург, Хелзинки, Лисабон и Виена, както и с подготвените за Варшава резолюции, държавите в Европа ще изготвят подробни насоки за политиката за горите, определящи общи цели и засилващи координацията и сътрудничеството в тази област. Всичко това е в съответствие с Резолюция на Съвета от 15 декември 1998 г. относно стратегия за горите в Европейския съюз[1]. Въпросната резолюция посочва като съществен елемент от стратегията за горите на ЕС необходимостта от подобряване на координацията и сътрудничеството между Комисията и държавите-членки, както и между самите държави-членки, във всички области на политика, свързани с горското стопанство;

- темите на конференцията, свързани с области, частично обхванати от мерките на Общността за горското стопанство, особено свързаните с Регламента за развитие на селските райони[2], Шестата програма за действие за околната среда[3], Седмата рамкова програма за научни изследвания и технологично развитие[4] и Плана за действие на ЕС за горите[5]. Темите на конференцията са съгласувани и с предложенията на Комисията, които доведоха до „Енергийна политика за Европа“, одобрена от Европейския съвет[6].

В резултат на това Комисията призовава Съвета да реши, както следва:

1. Комисията ще участва, от името на Европейската общност и редом с държавите-членки, в Петата министерска конференция за опазването на горите в Европа, която ще бъде проведена на 5, 6 и 7 ноември 2007 г.

2. Комисията ще подпише приложените актове от конференцията. Подписът на Комисията не представлява ангажимент за съвместни мерки, попадащи извън компетенциите на Общността.

АКТОВЕ ОТ ПЕТАТА МИНИСТЕРСКА КОНФЕРЕНЦИЯ ЗА ОПАЗВАНЕТО НА ГОРИТЕ В ЕВРОПА

- Декларация от Варшава;

- Резолюция 1 от Варшава: Гори, дървен материал и енергетика;

- Резолюция 2 от Варшава: Гори и вода.

ДОПЪЛНИТЕЛНИ ДОКУМЕНТИ:

- Изявление на министрите относно Общоевропейската седмица на горите 2008 г.;

- Изявление на министрите относно горските пожари.

[1] ОВ L 56, 26.2.1999 г., стр. 1.

[2] Регламент (ЕО) № 1698/2005 на Съвета (ОВ L 277, 21.10.2005 г., стр. 1).

[3] Решение 1600/2002/ЕО (ОВ L 242, 10.9.2002 г., стр. 1).

[4] Решение 1982/2006/ЕО (ОВ L 412, 30.12.2006 г., стр. 1).

[5] COM(2006) 302 окончателен.

[6] Европейски съвет в Брюксел, 8 -9.3.2007 г.